erhwenkuo/poetry-chinese-zhtw huggingface dataset:
宴清都
作者：曹勳（宋）

鳳苑東風軟。春容早，歲端新律初轉。宮雲麗曉，人日應鍾，慶符閨範。元妃懿德尊顯。位四聖、晉芳避輦。佐聖主、美化重宣，光被海宇彌遠。香滿。帝渥恩隆，歌珠舞雪，俱陳絲管。彤闈共悅，天顏有喜，看壽觴親勸。今年外家華煥。擁使節、新班侍宴。願萬載、永冠椒房，常奉舜殿。
一寸金
作者：曹勳（宋）

霜落鴛鴦，繡隱芙蓉小春節。應運看，月魄分輝，坤順同符，文母徽音芳烈。誕育乾坤主，均慈愛、練裙豈別。經沙塞、涉履煙塵，瑞色怡然更英發。上聖中興，嚴恭問寢，宮庭正和悅。看壽筵高啟，龍香低轉，聲入霓裳，檀槽新撥。翠袞同行樂，鈞韶奏、喜盈絳闕。傾心願、億載慈寧，醉賞閒風月。
國香
作者：曹勳（宋）

十月新陽。喜桃杏秀髮，宮殿春香。寶曆開圖，文母協應時康。誕慶欣逢令旦，向花闈、罄列嬪嬙。歡榮是九五，侍膳芳筵，翠扆龍章。天心人共喜，拱三釵瑞彩，同捧瑤觴。禁中和氣，都入法部絲簧。一片神仙錦繡，正珠簾、高捲雲光。遐齡祝億載，永奉慈顏，地久天長。
國香
作者：曹勳（宋）

紅染芙蓉。似曉霞麗日，秋滿珠宮。瑞彩朝來，都做和氣蔥蔥。共慶龜臺降祉，化均鳳歷同風。昇平助陰化，奉養餘閒，翰墨鸞龍。群仙移彩仗，盡紅妝玉帶，樂震霜空。響入千巖，芳桂香散房櫳。勸壽天顏有喜，奉觴雁序雍容。蟠桃待從此，歲歲今朝，薦酒瑤鍾。
齊天樂
作者：曹勳（宋）

芙蓉凝露青霞護，朝日綺疏風細。正是中秋，時候喜逢，中宮蔥蔥佳氣。雲龍慶會。贊真主當陽，輔成天地。暇日琴書，暫閒蠶館見賢志。嬪嬙衣羅乍試。盡趨椒殿，喜芳繡筵初啟。酒面騰紅，香菸罩碧，恩滿六宮金翠。何妨絳燭。任花敧玉側，勸教沈醉。鳳闕龍樓，夜色涼如水。
透碧霄
作者：曹勳（宋）

閬苑喜新晴。正桂華、飄下太清。寶篽涼秋，夢祥明月，天開輔盈成。宮闈女職遵慈訓，見海宇儀型。奉東朝、晨夕趨承。化內外、鹹知柔順，已看彤管賦和平。宴坤寧。香騰金猊，煙暖秘殿綵衣輕。六樂絲竹，繞雲縈水，總按新聲。天臨帝幄，親頒壽酒，恩意兼勤。雁行綴、宰府殊榮。願萬億斯年，南山並永，坤厚贊堯明。
芰荷香
作者：曹勳（宋）

彩雲閒。正西瑤阿母，初駐非煙。曉空吹靜，暑氣清度薰弦。母儀萬國，配帝德、直切天垣。陰化從此俱宣。六宮內壺，欣拜新班。況是關雎詠懿美，奉東朝晨夕，甘旨芳鮮。上膺慈訓，下齊海宇均歡。坤寧暇日，慶盛旦、且款芳筵。永贊二聖當天。雍和化洽，億萬斯年。
玉連環・解連環
作者：曹勳（宋）

慶雲開霽，清華明晝，殿閣風度薰弦。電虹敷瑞，應炎運當千。端景命、符聖德，三階正、萬國歸化，遠勝文思睿藻，問鯖寢格中天。深嚴。邃啟芳筵。正花擁絳扆，瑤殿神仙。緩聞鈞韶奏下，歌舞雲邊。宮闈罄和氣，浹南山。罩翠靄、上壽煙。祝無疆御歷萬萬年。
夏雲峰
作者：曹勳（宋）

紹洪基，撫萬宇，中興寶運符千。樞電瑞繞，景命燕及雲天。挺生真主，平四海、復禹山川。班列立、瞻雲就日，職貢衣冠。歡均鰲禁鵷鸞。望花城粉黛，金獸祥煙。笙簫緩奏，化國日永留連。寶觴親勸，須縱飲、歌舞韶妍。都是祝、南山聖壽，億萬斯年。
鳳凰臺上憶吹簫
作者：曹勳（宋）

碧玉煙塘，絳羅豔卉，朱清炎馭升晹。正應運、真人誕節，寶緒靈光。海宇均頒湛露，環佩拱、北極稱觴。歡聲浹，三十六宮，齊奉披香。芬芳。寶薰如靄，仙仗捧椒扉，秀繞嬪嬙。上萬壽、雙鬟妙舞，一部絲簧。花滿蓬萊殿裡，光照坐、尊俎生涼。南山祝，常對化日舒長。
安平樂・安平樂慢
作者：曹勳（宋）

聖德如堯，聖心如舜，欣逢出震昌期。中興繼體，撫有寰瀛，三陽方是炎曦。萬國朝元，奉崇嚴宸扆，咫尺天威。瑞色滿三墀。漸嵩呼、均慶彤闈。正金屋妝成，翠圍紅繞，香靄高散狻猊。東朝移雕輦，與坤儀、同奉瑤卮。闔殿花明，億萬載、鹹歌壽祺。視天民，永祈寶曆，垂衣端拱無為。
夜合花
作者：曹勳（宋）

星拱堯眉，日臨雲幄，曉天初靜炎曦。香凝翠扆，花籠禁殿風遲。彩山高與雲齊。奉明主、玉斝交揮。慶天申旦，九州四海，同詠昌時。今年麥有雙歧。別有琅玕並節，深秀聯枝。豐世瑞物，嘉祥效祉熙熙。坐中莫惜沈醉，仰三聖、玉德光輝。獻南山壽，嚴宸萬載，永奉垂衣。
綠頭鴨・多麗
作者：曹勳（宋）

喜雨薰泛景，翠雲低柳。正涼生殿閣，梅潤曉天，暑風時候。應乘乾、彩虹流渚，驚電繞、璇霄樞鬥。大業輝光，益建火德，梯航四海盡奔走。六府煥修，多方平定，寰宇歌元首。凝九有。三辰拱北，萬邦孚佑。對祥煙、霽色清和，鳳韶九成儀晝。聽山聲、響傳呼舞，騰紫府、香濃金獸。禁篽昇平，慈闈燕適，褘衣共上玉觴酒。齊奉舜圖，南山同永，合殿備金奏。祝聖壽。聖壽無疆，兩儀並久。
賞松菊
作者：曹勳（宋）

涼飆應律驚潮韻，曉對彩蟾如水。慶霄占夢月，已祥開天地。聖主中興大業，二南化、恭勤輔翊。撫宮闈，看儀型，海宇盡成和氣。禁掖西瑤宴席。泛天風、響鈞韶空外。貴是至尊母，極人間崇貴。緩引長生麗曲，翠林正、香傳瑞桂。向靈華，奉光堯，同萬萬歲。
瑞鶴仙
作者：曹勳（宋）

小梅凝秀色，泛霽靄晴和，春容初透。璇霄降仙格，覺蔥蔥佳氣，先驚花柳。芝蘭戶牖。慶稟質、天長地久。有當熊避輦，嘉聲懿德，六宮居右。清晝。文簫儀鳳，妙舞低雲，緩鏘鈞奏。香傳繡幄，騰飛霧，上金獸。願千齡遐算，三宮慈愛，長亭茲辰勸酒。向瑤臺閬苑，芳音永嬪萬壽。
水龍吟
作者：曹勳（宋）

翠簾遲晚，龍樓麗日，海宇明新霽。樞旋大電，虹流華渚，陽春天氣。出震乘乾，保民立政，垂衣裳治。誕恩均九有，功兼七制，恢圖撫、四荒外。威動殊鄰萬里。擁衣冠、稱觴玉陛。虞韶緩度，龍香飛下，晴雲如水。行見冰天，版圖來上，諸侯盟會。奉怡顏宴罷，歸移寶輦，向瑤池醉。
水龍吟
作者：曹勳（宋）

嫩涼微嫋，秋容乍肅，迥覺涼如水。重陽已近，巖華增秀，一鉤天際。香動前星，氣橫文圃，榮光呈瑞。仰宸心密眷，行都正牧，兵民奉、神明治。金殿朝回燕適。肆武功、文德鹹備。蕭閒翰墨，惟親書史，不尋羅綺。歡動宸嚴，宴開鶴禁，生朝和氣。願青宮佈政，龍樓問寢，同千萬歲。
水龍吟
作者：曹勳（宋）

傍階紅藥，新梢翠竹，榭閣薰風靜。維神降嶽，維熊占夢，姿儀玉聘。金殿趨庭，禁嚴衣彩，寢門溫清。是宗藩帝子，天潢寶牒，當神武、侍明廷。為善先知最樂，詠詩書、存存成性。親師講道，摛華揮藻，水雲高興。一代榮觀，覬堯顯舜，古今難並。看青華蕊簡，松喬比壽，佐南風政。
月上海棠慢・月上海棠
作者：曹勳（宋）

東風揚暖，漸是春半，海棠麗煙徑。似蜀錦晴展，翠紅交映。嫩梢萬點胭脂，移西溪、浣花真景。濛濛雨，黃鸝飛上，數聲宜聽。風定。朱闌夜悄，蟾華如水，初照清影。喜濃芳滿地，暗香難並。悄如彩雲光中，留翔鸞、靜臨芳鏡。攜酒去、何妨花邊露冷。
松梢月
作者：曹勳（宋）

院靜無聲。天邊正、皓月初上重城。群木搖落，松路徑暖風輕。喜揖蟾華當松頂，照榭閣、細影縱橫。杖策徐步空明裡，但襟袖皆清。恍若如臨異境，漾鳳沼岸闊，波淨魚驚。氣入層漢，疑有素鶴飛鳴。夜色徘徊遲宮漏，漸坐久、露溼金莖。未忍歸去，聞何處、重吹笙。
隔簾花
作者：曹勳（宋）

宿雨初晴，花豔迎陽，檻前如繡如綺。向曉峭寒輕，窣真珠十二。正朝曦、桃杏暖，透影簾櫳烘春霽。似暫隔、祥煙香霧，朝仙侶庭際。更值遲遲麗日。且休約尋芳，與開瑤席。未擬上金鉤，盡圍紅遮翠。命佳名、坤殿喜，為寫新聲傳新意。待向晚、迎香臨月須捲起。
東風第一枝
作者：曹勳（宋）

寶苑明春，青霞射晚，六幕雲閒風靜。茂林修竹昂霄，素月照人澄瑩。梅花十頃，遞暗香、瓊瑤真景。散萬斛金蓮，崇山秀嶺，盡開花徑。真個好、月燈相映。真個樂、聖駕遊幸。四部簫韶，群仙奏樂，萬光耀境。玉華不夜，向洞天、暖煙回冷。好大家、酒色醺醺，任教漏移花影。
水龍吟
作者：曹勳（宋）

鑑天雲斂壺中，晝暖乍喜薰風永。輕紗漸試，香羅初褪，梅陰又□。廣殿窗虛，翠簾捲起，一番清影。正新篁綠嫩，池光漲雨，魚吹浪、燕飛徑。好是九重邃密，有嵐光、煙溪深靜。昇平暇日，長廊別院，笙歌緩整。寶輦遲留，玉觴時舉，何妨乘興。況一年好處，猶寒未暖，是清和景。
夏雲峰
作者：曹勳（宋）

五雲開，過夜來、初收幾陣梅雨。畫羅攜芳扇，正喜逢重午。角黍星團，巧縈臂、龍紋輕縷。細祝降福天中，列簫韶歌舞。薰風涼殿開處。稱綃裙霧縠，蓮步儔侶。翠鋪交枝艾，便手香微度。菖絲浮玉，向臺榭、留連歡聚。笑語。自有冰姿消煩暑。
憶吹簫・鳳凰臺上憶吹簫
作者：曹勳（宋）

煩暑衣襟，乍涼院宇，梧桐吹下新秋。望鵲羽、橋成上漢，綠霧初收。喜見西南月吐，簾盡卷、玉宇珠樓。銀潢晚，應是絳河，已度牽牛。何妨翠煙深處，佳麗擁繒筵，鬥巧嬉遊。是向夕、穿針競立，香靄飛浮。別有迴廊影裡，應鈿合、釵股空留。江天曉，蕭蕭雨入潮頭。
尾犯
作者：曹勳（宋）

秋空過雨靜，晚景澄明，天淡如水。漸看蟾彩，東山旋升，金餅上雲際。輕煙散盡，瑩皓色、消塵翳。倚瓊樓，皎若瑤臺閬風，翠闌十二。正好登臨無外。滿斟與、清光對。雖桂華飄下，玉輪移影，歸興猶未。待繼日同宴賞，聽秘樂、廣寒宮裡。惟怕卻，明月陰晴未定，且宜歡醉。
秋蕊香
作者：曹勳（宋）

秋色宮庭，黃花禁篽，西風乍透羅衣。龍山意漸爽，瑤砌葉初飛。喜天宇、明潔曉晴時。翠樓都捲簾帷。奉宴賞，菊英環坐，金玉成圍。憑闌海山萬里，登望處，休論戲馬臺池。攬幽芳、泛酒面香凝，攜手與、仙姿共遊嬉。從他紗帽頻敧。並寶馬，何妨歸路，月掛天西。
十六賢
作者：曹勳（宋）

拱皇圖，御寶歷，上聖垂衣。旰食親萬機。海宇熙熙。登壽域，瑞霞彩雲常捧日。花陰麥壠四民齊。宮衛仗肅，閬苑瑤池。臺殿倚晴暉。當盛際。風俗美。尋勝事。人物總遊嬉。太平何處，知不搖徵旗搖酒旗。四方感格臻上瑞。官家閒暇宴芳菲。千萬歲。嘉會明盛時。
金盞倒垂蓮
作者：曹勳（宋）

穀雨初晴，對曉霞乍斂，暖風凝露。翠雲低映，捧花王留住。滿闌嫩紅貴紫，道盡得、韶光分付。禁篽浩蕩，天香巧隨天步。群仙倚春似語。遮麗日、更著輕羅深護。半開微吐，隱非煙非霧。正宜夜闌秉燭，況更有、姚黃嬌妒。徘徊縱賞，任放濛濛柳絮。
慶清朝
作者：曹勳（宋）

絳羅縈色，茸金麗蕊，秀格壓盡群芳。人間第一嬌嫵，深紫輕黃。乍過夜來穀雨，盈盈明豔惹天香。春風暖，寶幄競倚，名稱花王。朝檻五雲擁秀，護曉日、偏宜翠幕高張。穠姿露葉，臨賞須趁韶光。最喜鑑鸞初試，數枝姚魏插宮妝。然絳蠟，共花拚醉，莫靳瑤觴。
花心動
作者：曹勳（宋）

密幄陰陰，正嘉花嘉木，盡成新翠。蕙圃過雨，牡丹初歇，怎見淺深相倚。好稱花王侍。秀層臺、重樓明麗。九重曉，狂香浩態，暖風輕細。堪想詩人贈意。喜芳豔卿雲，嫩苞金蕊。要看秀色，收拾韶華，自做殿春天氣。與持青梅酒，趁凝佇、晚妝相對。且頻醉，芳菲向闌可惜。
花心動
作者：曹勳（宋）

玉井生寒，正楓落吳江，冷侵羅幕。翠雲翦葉，紫錦攢花，暗香遍燻珠閣。瑞非蘭麝比，氤氳清徹寥廓。向燕寢，團團秀色，巧宜圍卻。寶檻濃開對列，蜂共蝶多情，未知花萼。愛玩置向窗幾，時時更碾，建春澆著。最是關情處，驚夢迴、酒醒初覺。楚梅早，前村任他暗落。
杏花天慢
作者：曹勳（宋）

桃蕊初謝，雙燕來後，枝上嫩苞時節。絳萼滋浩露，照曉景、裁翦冰綃標格。煙傳靚質。似淡拂、妝成香頰。看暖日、催吐繁英，占斷上林風月。壇邊曾見數枝，算應是真仙，故留春色。頓覺偏造化，且任他、桃李成蹊誰說。晴霽易雪。待對飲、清賞無歇。更愛惜、留引鷳禽，未須再折。
念奴嬌
作者：曹勳（宋）

禁菸過也，正東風濃拂，來禽奇絕。翠葉修條千萬點，輕染微紅香雪。霽景烘雲，暖梢吹綻，浩蕩春容闊。棠陰已靜，此花標韻終別。猶記寶帖開緘，如何春李，與佳名齊列。秀實甘芳莫待看，葉底勻圓堪折。且賞瓊苞，繁英插鬢，淡佇留風月。宜將圖畫，有時凝想重閱。
風流子
作者：曹勳（宋）

中春膏雨歇，雕闌曉，最好海棠時。正新梢吐綠，萬苞凝露，暖鋪雲錦，香點胭脂。向枝上，緒風開秀色，桃李盡成蹊。朱唇暈酒，臉紅微透，翠紗輕卷，紅映豐肌。嚴宸風光主，臨賞處，玉殿麗日遲遲。天與造化西蜀，濃豔芳菲。待繡簾捲起，歡奉長樂，內梱多閒，同宴椒闈。須是對花滿酌，不醉無歸。
蜀溪春
作者：曹勳（宋）

蜀景風遲，浣花溪邊，誰種芬芳。天與薔薇，露華勻臉，繁蕊競拂嬌黃。枝上標韻別，渾不染、鉛粉紅妝。念杜陵、曾見時，也為賦篇章。如今盛開禁掖，千萬朵鶯羽，先借朝陽。待得君王，看花明豔，都道赭袍同光。須趁排宴席，偏宜帶、疏雨籠香。占上苑，留住春，奉玉觴。
倚闌人
作者：曹勳（宋）

清明池館，芳菲漸晚，晴香滿架籠永晝。翠擁柔條，玉鋪繁蕊，嫋嫋舞低襟袖。秀蓓凝浩露，疑掛六銖衣縐。檀點芳心，體薰清馥，粉容宜拈春風手。肯與芝蘭共嗅。向夜闌凝月，洞戶花、別是素芳依舊。翦取長梢，青蛟噴雪，挽住曉雲爭秀。樓上人未去，常恐風欺雨瘦。紅綃收取，舉觴猶喜，窨得醺醺酒。
夾竹桃花
作者：曹勳（宋）

絳彩嬌春，蒼筠靜鎖，掩映夭姿凝露。花腮藏翠，高節穿花遮護。重重蕊葉相憐，似青帔豔妝神仙侶。正武陵溪暗，淇園曉色，宜望中煙雨。向暖景、誰見斜枝處。喜上苑韶華漸布。又似瑞霞低擁，卻恐隨風飛去。要留最妍麗，須且閒憑佳句。更秀容、分付徐熙，素屏畫圖取。
峭寒輕
作者：曹勳（宋）

照溪流清淺，正萬梅都開，峭寒天氣。才過了元宵，漸晝長禁宇，迤邐佳時。斷腸枝上雪，殘英已、片影初飛。苒苒隨風，送春到、便爛漫香遲。凝睇。迎芳菲至。覺欣欣桃李，嫩色依微。應是有新酸，向嫩梢定須，一點藏枝。乍晴還又冷，從尊前、自落輕細。寄與高樓，夜笛聲、且緩吹。
竹馬子・竹馬兒
作者：曹勳（宋）

喜韶景才回，章臺向曉，官柳舒香縷。正和煙帶雨，遮桃映杏，東君先與。乍引柔條縈路。嬌黃照水，經渭城朝雨。翠惹絲垂，玉闌干風靜，輕輕搭住。到此曾追想，陶潛舊隱，憶隋堤津渡。三眠晝永凝露。更許黃鸝嬌語。似怕日暖，飛花成絮，擬雪堆繡戶。待放教婆娑，如眉處、籠歌舞。
二色蓮
作者：曹勳（宋）

鳳沼湛碧，蓮影明潔，清泛波面。素肌鑑玉，煙臉暈紅深淺。佔得薰風弄色，照醉眼、梅妝相間。堤上柳垂輕帳，飛塵儘教遮斷。重重翠荷淨，列向橫塘暖。爭映芳草岸。畫船未槳，清曉最宜遙看。似約鴛鴦並侶，又更與、舂鋤為伴。頻宴賞，香成陣、瑤池任晚。
八音諧
作者：曹勳（宋）

芳景到橫塘，官柳陰低覆，新過疏雨。望處藕花密，映煙汀沙渚。波靜翠展琉璃，似佇立、飄飄川上女。弄曉色，正鮮妝照影，幽香潛度。水閣薰風對萬姝，共泛泛紅綠，鬧花深處。移棹採初開，嗅金纓留取。趁時凝賞池邊，預後約、淡雲低護。未飲且憑闌，更待滿、荷珠露。
清風滿桂樓
作者：曹勳（宋）

涼飆霽雨。萬葉吟秋，團團翠深紅聚。芳桂月中來，應是染、仙禽頂砂勻注。晴光助絳色，更都潤、丹霄風露。連朝看、枝間粟粟，巧裁霞縷。煙姿照瓊宇。上苑移時，根連海山佳處。回看碧巖邊，薇露過，殘黃韻低塵汙。詩人謾自許。道曾向、蟾宮折取。斜枝戴，惟稱瑤池伴侶。
雁侵雲慢
作者：曹勳（宋）

曉雲低。是殘暑漸消，涼意初至。翠簾燕去，覺商飆天氣。凝華吹、動繡額，乍殿閣、金莖風細。夜雨籠微陰，滿綺窗、疏影響清吹。輕颸嫩細透衣。想宵長漏遲，香動羅袂。戲曾計日，憶賓鴻來期。杯盤排備宴適，乍好景、心情先喜。待淡月疏煙裡，試尋巖桂蕊。
錦標歸
作者：曹勳（宋）

風攪長空，冷入寒雲，正是嚴凝初至。圍爐坐久，珠簾捲起，準擬六花飛砌。漸苒苒晴煙，更暗覺、遠天開霽。阻瓊瑤、不舞藍田，但有蟾華鋪地。想像如今剡溪，應誤幽人訪客，輕舟閒艤。翠幕登臨處，散無限清興，頓孤沈醉。念好景佳時，謾望極、祥霙為瑞。卻梅花、知我心情，故把飛英飄墜。
索酒
作者：曹勳（宋）

乍喜惠風初到，上林翠紅，競開時候。四吹花香撲鼻，露裁煙染，天地如繡。漸覺南薰，總冰綃紗扇避煩晝。共遊涼亭消暑，細酌輕謳須酒。江楓裝錦雁橫秋，正皓月瑩空，翠闌侵鬥。況素商霜曉，對徑菊、金玉芙蓉爭秀。萬里彤雲，散飛霙，爐中焰紅獸。便須點水傍邊，最宜著酉。
鳳簫吟・芳草
作者：曹勳（宋）

列旗常。中宵天淨，郊丘展采圓蒼。肇禋三歲禮，聖天子為民，致福穰穰。凝旒親奠玉，粲珠聯、星斗垂芒。漸月轉燔柴，露重煙斷壇旁。歡康。青霞催曉，六樂均調，響逐新陽。輦迴天仗肅，慶千官抃舞，繡錦成行。雞竿雙鳳闕，肆頒宣、恩動榮光。贊永御，蘿圖霈澤，常撫殊方。
六花飛
作者：曹勳（宋）

寅杓乍正，瑞雲開曉，罩紫府宮殿。聖孝虔恭，率宸庭冠劍。上徽稱、天明地察，奉玉檢、璇耀金輝，仰吾君，親被袞龍，當檻俯旒冕。中興明天子，舜心溫凊，示未嘗閒燕。禮無前比，出淵衷深念。贊木父金母至樂，萬億載、日月榮光俱歡忭。羅綺管絃開壽宴。
浣溪沙
作者：曹勳（宋）

禁篽芙蓉秋氣涼。新棖啟待滿林霜。旨甘初薦摘青黃。乍剖金膚藏嫩玉，吳鹽兼味發清香。聖心此意與天長。
浣溪沙
作者：曹勳（宋）

春到皇居景晏溫。冰輪駕玉上祥雲。燭龍銜耀九重門。宮掖兩儀臨舜殿，金蓮萬斛奉堯尊。官家慈孝格乾坤。
浣溪沙
作者：曹勳（宋）

初過西風煙雨微。霓光留景正團枝。月中新彩與增輝。霞影分丹乘浩露，珊瑚秀色滿彤墀。涼飆吹上赭紅衣。
浣溪沙
作者：曹勳（宋）

春曉于飛彩仗明。西園嘉瑞格和鳴。花王特地獻雙英。並蒂輕黃宜淡淡，聯芳競秀巧盈盈。飛瓊萼綠兩傾城。
臨江仙
作者：曹勳（宋）

連夜陰雲開曉景，中秋勝事偏饒。十分晴瑩碧天高。臺升吳岫頂，樂振海門潮。桂影一庭香漸遠，四並都向今朝。宸歡得句付風騷。圍棋消白日，賞月度清宵。
臨江仙
作者：曹勳（宋）

嫩綠陰陰臺榭映，南風初送清微。揚州花市進芳菲。絲頭開萬朵，玉葉襯繁枝。自是詩人佳贈意，花王香借餘姿。翠紅深展奉瑤卮。何妨沈醉賞，天與絆春暉。
西江月
作者：曹勳（宋）

霞綺濃披翡翠，晨光巧上珊蝴。丹林偏許下清都。香佔深巖煙雨。秋到九華宮殿，赭袍紅借繁珠。廣寒桂與世花殊。不帶人間風露。
西江月
作者：曹勳（宋）

連夜六花飛舞，清晨玉境瑤階。湖山寒霧隱樓臺。難畫西園真態。月殿九華同到，雕輿乘興俱來。浮春簾密錦筵開。不是山陰訪戴。
訴衷情
作者：曹勳（宋）

西都花市錦雲同。穀雨貢黃封。天心故偏雨露，名品滿深宮。開國豔，正春融。露香中。綺羅金殿，醉賞濃春，貴紫嬌紅。
武陵春
作者：曹勳（宋）

元夕晴和中禁好，梅影玉闌干。峭窄春衫試嫩寒。金翠會群仙。移下一天星斗璨，喜色動宸顏。行樂風光莫放閒。月在鳳凰山。
四檻花
作者：曹勳（宋）

鴛瓦霜濃，獸爐煙冷，瑣窗漸明。芙蓉紅暈減，疏篁曉風清。睡覺猶眠，怯新寒，仍宿酒，尚有餘酲。擁閒衾。先記早梅糝糝，流水泠泠。須記歲月堪驚。最難管、蒼華滿鏡生。心地常自樂，誰能問枯榮。一味情塵、揩摩盡，人間世，更沒虧成。惟蕭散，眠食外，且樂昇平。
花心動
作者：曹勳（宋）

綠結陰濃，漸南風初到、舊家庭院。細麥落花，圓荷浮葉，翠徑受風新燕。乍晴還雨香羅怯，惜柳絮、已將春遠。最好處，清和氣暖，喜拈輕扇。好對層軒邃館。供極目晴雲，曉江橫練。煮酒試嘗，梅子團青，草草也休辭勸。待等閒暇尋勝去，又閒事、有時縈絆。且趁取良辰，醉後莫管。
勝勝令
作者：曹勳（宋）

梅風吹粉，柳影搖金。漸看春意入芳林。波明草嫩，據徵鞍，晚煙沈。向野館、愁緒怎禁。過了燒燈，醉別院，阻同尋。瑣窗還是冷瑤琴。燈花灺也，擁春寒，掩閒衾。念翠屏、應倚夜深。
玉蹀躞・解蹀躞
作者：曹勳（宋）

紅綠煙村慘淡，市井初經虜。舍館人家，悽悽但塵土。依舊春色撩人，柳花飛處，猶聽幾聲鶯語。黯無緒。匹馬三遊四楚。行路漫懷古。可惜風月，佳時尚羈旅。歸處應及荼䕷，與插雲鬢，此恨醉時分付。
水龍吟
作者：曹勳（宋）

海榴紅暖。圓荷翠小，榭閣薰風淺。真人撫運，雲龍相際，真賢載誕。魯國元勳，相門接踵，傳家非遠。輔中興大業，折衝鄰壤，扶紅日、上霄漢。端是清明重見。範陶熔、鹹收群彥。垂紳正笏，爐煙不動，宸廷閒燕。天地平成，父堯子舜，永膺宸眷。賜我公歲歲，恩榮錫命，向黃金殿。
水龍吟
作者：曹勳（宋）

曉雲閣雨。疏梅綴玉，麈尾聞談吐。精忠許國，才華摛錦，塵勞釋去。六印雄圖，百川明辯，蘇張誰數。有奇謀欲下，陰山族帳，惟英衛、可接武。想見臨戎丰度。慨然定、中原疆土。果驚一坐，折衝遐裔，嘉言循古。安撫疲民，靜摧驕虜，無煩旗鼓。看功成、入輔中興，永佐乾坤主。
宴清都
作者：曹勳（宋）

野水澄空，遠山隨眼，筍輿乘興廬阜。天池最極，云溪最隱，翠迷歸路。三峽兩龍翔翥。盡半月、猶貪杖屨。閒引杯，相賞好處奇處，險處清處。凝佇。道友重陪，西山勝蹟，玉隆風御。滕閣下臨，晴峰萬里，水雲千古。飛觴且同豪舉。喜醉客、龍吟度曲。待記成佳話，歸時從頭細數。
江神子・江城子
作者：曹勳（宋）

帝俞賡載下方壺。雨隨車。曠時無。盡道南豐，仙骨秀而都。光照丹丘人快睹，金騕嫋，玉蟾蜍。自憐老景病仍癯。芘微軀。駐安輿。暗潤赤城，風露喜踟躕。行矣相門還入相，看惠愛，詠猗歟。
滿庭芳
作者：曹勳（宋）

白氎行纏，青巾包結，幾年且混常流。寰中誰見，心地自清幽。雨散崑崙頂上，香潤遍、瓊圃無憂。靈芽長，如今寒暑，飢渴總何愁。諸公，須著力，塵緣掃盡，師旨堅求。看天邊、飛金走玉難留。住個庵兒不大，爭戀得、月館青樓。台山裡，從人一任，說個好蘇州。
滿庭芳
作者：曹勳（宋）

玉景明心，木雞修性，要須和會三家。未知頭面，何處認摩耶。自有身中異境，藏巨浪、一點籠紗。升沈際，難將賦得，有限逐無涯。時時，須點檢，隨緣遣性，何更興嗟。那浩然獨得，迥絕痕瑕。妙佔熙風惠日，乘正氣、三縷明霞。真機運，連環放下，無處不光華。
滿庭芳
作者：曹勳（宋）

風攪長空，霜飛平野，冷雲常帶遙山。亂鴉聲斷，煙靄有無間。氣與寒威共凜，深繡戶、簾幕重關。梅枝亞，纖纖秀色，疏影小闌干。相攜，同好景，窺簷望雪，呵手低鬟。笑語裡、都言雪意非慳。有個紅爐暖處，圍獸炭、不管宵殘。從教醉，添香倚玉，門外任清寒。
選冠子
作者：曹勳（宋）

細柳排空，高榆擁岸，乍覺楚天秋意。涼隨夜雨，望極長淮，孤館漫成留滯。天淨無雲，浪痕清影，窗戶閒臨煙水。嘆驅馳塵事，殊喜蕭散，暫來閒適。常思念、聖主垂衣，臨朝北顧，泛遣聊寬憂寄。輶軒載攬，虎節嚴持，談笑掛帆千里。憑仗皇威，濫陪樞管，一語折衝遐裔。待歸來，瞻對龍顏，須知有喜。
選冠子
作者：曹勳（宋）

秀木撐空，凝雲藏岫，處處群山橫翠。霜風冽面，酒力潛消，徵轡暫指天際。紅葉黃花，水光山色，常愛曉雲晴霽。念塵埃眯眼，年華易老，覺遠行非易。常自感、羽客難尋，蓬萊難到，強作林泉活計。魚依密藻，雁過煙空，家信漸遙千里。還是關河冷落，斜陽衰草，葦村山驛。又雞聲茅店，鴉啼露井重喚起。
定風波
作者：曹勳（宋）

雪後籬邊冷未晴。江天濃淡暗還明。斷續流香傳玉蓓。心醉。臨風嗅蕊不勝清。映竹幽姿深有思。何似。照溪真色更多情。待得微酸藏傅粉。黃嫩。溼雲潛放雨輕輕。
祝英臺・祝英臺近
作者：曹勳（宋）

晚寒濃，殘雪重，春意在何許。萼綠仙姿，海上未飛去。粲粲玉立丰標，天寒日暮，笑東風、不曾輕付。幾凝佇。閒為寫出橫斜，無聲斷腸句。常對幽情，何事更重賦。待約他日貂裘，玉溪清夜，噴龍吟、月明徐步。
二郎神
作者：曹勳（宋）

半陰未雨。霽曉寒、輕煙薄暮。乍過了挑青，名園深院，把酒偏宜細步。滿檻梅花，繞堤溪柳，徑暖遷鶯相語。春澹澹，漸覺清明，相傍小桃才吐。凝佇。山村水館，難堪羈旅。甚覷著花開，頻驚屈指，謾寫奚奴麗句。幸有家山，青鸞應報，為我整齊歌舞。一任待，醉倚群紅，花沾酒汙。
滿路花・促拍滿路花
作者：曹勳（宋）

清都山水客，何事入臨安。珍祠天賜與，半生閒。曲池人靜，水擊赤烏蟠。飛上煙嵐頂，三縷明霞照晚，時對胎仙。圃中有個小庭軒。才到便絛然。坐來閒看了，篆香殘。道人活計，休道出塵難。歸去後、安排著，一緉麻鞋，定期踏遍名山。
木蘭花慢
作者：曹勳（宋）

斷虹收霽雨，捲簾幕、與風期。正燕子將雛，鶯兒弄巧，日影遲遲。荼䕷。牡丹過也，但遊絲、上下網晴暉。三月韶華，轉頭易失，密陰勻齊。常思。入夏景偏奇。是梅雨霏微。更乍著輕紗，涼搖素羽，翠點清池。還思。故山舊隱，想蔥蘢、翠竹鎖窗扉。獨倚西樓謾久，此懷冷淡誰知。
念奴嬌
作者：曹勳（宋）

公家世德，建凌煙勳業，中興長策。三十年來，皆帝扆殊選，金甌名跡。眷倚江南，澄清一道，遴柬惟公得。西清嚴秘，龍頭高動奎壁。深殿衣惹天香，皇華原野，接蕭蕭秋色。六管均輸行奏課，唐室家聲皆識。老我相逢，萍蓬飄轉，晚景俱頭白。西山南浦，溯風衰淚橫臆。
念奴嬌
作者：曹勳（宋）

瑑冰鑄雪，賦神情天壤，無倫香澤。月女霜娥，直是有如許，清明姿色。細玉釵梁，溫瓊環佩，語好新音發。相逢一笑，桂宮連夜寒徹。應是第一瑤臺，水晶宮殿裡，飛昇仙列。小謫塵寰緣契合，同飲銀漿凝結。醉裡歸來，魂清骨醒，乍向層城別。曉風吹袂，冷香猶帶殘月。
念奴嬌
作者：曹勳（宋）

五門照日，是真人膺籙，炎圖家國。二百年來，撫四海安樂，六服承德。虎旅橫江，胡塵眯眼，恨有中原隔。宮城缺處，望來消盡金碧。徵轡暫款神州，期寬北顧，且馳驅朝夕。皓彩流天寧忍見，雙闕籠秋月色。欲飲無憀，還成長嘆，清淚空橫臆。請纓無路，異時林下猶憶。
沁園春
作者：曹勳（宋）

春點菸紅，露晞新綠，土膏漸香。散懶慵情性，尋幽選靜，一筇煙雨，幾處松篁。恨我求閒，已成遲暮，石淺泉甘難屢嘗。猶堪去，向清風皓月，南澗東岡。如今雁斷三湘。念酒伴、不來梅自芳。幸隱居藥館，孫登嘯詠，從容雲水，無負年光。且共山間，琴書朋舊，時飲無何遊醉鄉。歸常是，趁前村桑柘，猶掛殘陽。
沁園春
作者：曹勳（宋）

五老橫峰，二林雲衲，自古洞天。噴玉龍飛，下三峽水，望香爐暗靄，如起非煙。有個真人，撥雲峰下，宴坐修真不記年。明亭詔，看龍翔鳳翥，宸制奎篇。君臣際會誠難。聳翠閣、頻頒寶墨鮮。眾妙門皆向，微言顯啟，兩朝天德，甘湧神泉。道化承平，應稽升舉，且向人間尋有緣。掀髯笑，做廬山隱逸，大宋神仙。
青玉案
作者：曹勳（宋）

東風冉冉遲芳晝。漸黃綴、疏疏柳。為惜春來通安否。可能相就，徑須圖醉，莫問傷春瘦。陶然共酌新醅酒。詠好句、須還鳳樓手。唱了新詞歸來後。瑣窗香暗，語聲和笑，喜入燈花秀。
青玉案
作者：曹勳（宋）

塵埃踏遍長安道。念雲水、歸來好。趁得梅花先春到。冷雲疏雨，暗香寒豔，萬玉明清曉。青鞋黃帽從渠笑。粲十里、冰姿步時繞。正怕和風都過了。已輸高士，錦囊翻句，醉後先傾倒。
虞美人
作者：曹勳（宋）

風流賀監栽培好。梅最妍姿巧。娟娟佔得入時妝。秀影橫斜香並、彩鴛鴦。漢皋解佩當時遇。綠滿經行處。如今清夢已驚殘。賴向君家窗戶、得重看。
虞美人
作者：曹勳（宋）

芙蓉露下閒庭晚。猶覺秋容淺。驚心莫道歲華賒。已有官梅輕放、小春花。西風河漢溪流月。月下疏疏雪。新妝喜是壽陽人。鸞鑑不勞呵手、對寒雲。
阮郎歸
作者：曹勳（宋）

誰將春信到長安。江南臘向殘。玉妃何事在人間。冰肌瑩素顏。新月上，怯輕寒。香心破紫檀。數枝斜傍小亭閒。黃昏人倚闌。
阮郎歸
作者：曹勳（宋）

玉宸賜得水雲身。初欣不佩紳。煙霞一任著衣巾。朝中散袒人。湖水靜，了無塵。語兼天上春。道人相見肯情親。銀鉤墨尚新。
菩薩蠻
作者：曹勳（宋）

亂山影直危樓起。天涯目斷雕闌倚。寂寞過東風。行宮煙雨中。長安何處日。城郭今寒食。誰待翠華歸。片雲天際飛。
菩薩蠻
作者：曹勳（宋）

天台不是登長道。渾如弱水煙波渺。樓上指歸程。春風無限情。石橋書不到。雁陣橫空杳。愁緒比遙峰。依依千萬重。
菩薩蠻
作者：曹勳（宋）

琴堂窗戶清無暑。宮妝爭捧黃金注。勸我醉秋風。難辭兩臉紅。別來三墮葉。同是修門客。十載嘆萍蓬。方欣一笑同。
清平樂
作者：曹勳（宋）

去年春破。強半途中過。日日篷窗眠了坐。飽聽吳音楚些。今年猶在天涯。客情觸處思家。柳密何人深院，竹疏特地桃花。
清平樂
作者：曹勳（宋）

風休雨罷。三五春寒夜。翠額重簾何妨下。一炷非蘭非麝。紅蓮開遍吳宮。華燈小試房櫳。客裡愁須強遣，從來我輩情鍾。
清平樂
作者：曹勳（宋）

春前別後。常是雙眉皺。生怕鶯聲催殘漏。夢破閒衾堆繡。又還玉露金風。秋聲先到房櫳。川上不傳尺素，雲間猶望飛鴻。
點絳唇
作者：曹勳（宋）

秋雨彌空，冷侵窗戶琴書潤。四簷成韻。孤坐無人問。壯志消沈，喜入清閒運。常安分。炷煙飄盡。更撥餘香燼。
點絳唇
作者：曹勳（宋）

慘慘春陰，畫橈寒漾梅風去。冷風吹度。愁入淮山路。歌扇歸期，只恐春城暮。人何處。柳汀煙渚。聽盡篷窗雨。
點絳唇
作者：曹勳（宋）

曉日濃陰，冷雲遮斷山無數。雁飛箏柱。都向愁邊去。簾影沈沈，一縷芳香度。深庭戶。且尋歡聚。雪意還成雨。
點絳唇
作者：曹勳（宋）

昏旦交時，箇中已有甘香味。咽同真液。便覺溫溫地。八一高蟠，光動重樓外。但留意。自然和氣。香滿崑崙水。
浣溪沙
作者：曹勳（宋）

翠袖攜持婉有情。湘筠犀軸巧裝成。聲隨一葦更分明。倚竹雙絲明玉細，低眉數曲語鶯輕。轉移新韻幾多聲。
浣溪沙
作者：曹勳（宋）

玉柱檀槽立錦筵。低眉信手曲初傳。鳳凰飛上四條弦。楊柳已吹三疊韻，何須人在九江船。夜涼人與月嬋娟。
酒泉子
作者：曹勳（宋）

霜護雲低，竹外斜枝初璀璨，仙風吹墮玉鈿新。度清芬。嘆寒冰豔了無塵。不佔紛紛桃李徑，一庭疏影冷搖春。月黃昏。
酒泉子
作者：曹勳（宋）

愛景催暄。初向晴梢舒玉點，修筠靄靄隔嬋娟。更清妍。東風欲到冷霜天。常記孤山殘雪路，一枝流水小橋邊。臥疏煙。
酒泉子
作者：曹勳（宋）

慘慘西風。人與兩州俱不見，一江殘照落霞紅。櫓聲中。汀花蘋草六朝空。人向賞心增遠恨，閒雲猶繞建康宮。古今同。
酒泉子
作者：曹勳（宋）

簾幕閒垂。密密圍氈紅獸暖，有人陌上冷征衣。未成歸。簷間鵲語卜歸期。應是疑人猶駐馬，瑣窗日影又還西。翠眉低。
朝中措
作者：曹勳（宋）

一封清詔下金鸞。臨遣講鄰歡。誰問火雲揮汗，要看易水搖寒。何妨談笑，平生志節，可障狂瀾。預約黃花前後，殊庭瞻對宸顏。
朝中措
作者：曹勳（宋）

寶箏偏勸酒杯深。歌舞乍沈沈。秀指十三絃上，挑吟擊玉鏘金。牙臺錦面，輕移雁柱，低轉新音。妙是不須銀甲，向人說盡芳心。
朝中措
作者：曹勳（宋）

鳴珂攬轡玉霄東。持節散陳紅。子舍已先多士，一鞭同嫋春風。西甌舊治，棠陰秀茂，竹馬迎逢。正焙行馳金殿，仙班看綴夔龍。
西江月
作者：曹勳（宋）

弦泛龍香細撥，聲回花底鶯雛。低眉信手巧工夫。猶帶巫煙楚雨。人佔東風秀色，花籠寶髻真珠。錦絛金鳳要人扶。只恐乘鸞飛去。
西江月
作者：曹勳（宋）

春繡東風疑早，映簷翠箔低籠。氤氳不是夢雲空。葉密香翻侵凍。折桂廣寒手段，移來點檢珍叢。醉歸滿載紫雲濃。抱膝庵中仙種。
菩薩蠻
作者：胡銓（宋）

銀河牛女年年渡。相逢未款還憂去。珠鬥欲闌干。盈盈一水間。玉人偷拜月。苦恨匆匆別。此意願天憐。今宵長似年。
減字木蘭花
作者：胡銓（宋）

渭陽佳夢。瓦變成璋真妙弄。不是勾回。湯餅冤家喚得來。不分利市。要我開尊真倒置。試問坡翁。此事如何著得儂。
醉落魄・一斛珠
作者：胡銓（宋）

百年強半。高秋猶在天南畔。幽懷已被黃花亂。更恨銀蟾，故向愁人滿。招呼詩酒顛狂伴。羽觴到手判無算。浩歌箕踞巾聊岸。酒欲醒時，興在廬仝碗。
醉落魄・一斛珠
作者：胡銓（宋）

千巖競秀。西湖好是春時候。誰知梅雪飄零久。藏白收香，空袖和羹手。天涯萬里情難逗。眉峰豈為傷春皺。片愁未信花能繡。若說相思，只恐天應瘦。
鷓鴣天
作者：胡銓（宋）

夢繞松江屬玉飛。秋風蓴美更鱸肥。不因入海求詩句，萬里投荒亦豈宜。青箬笠，綠荷衣。斜風細雨也須歸。崖州險似風波海，海里風波有定時。
鷓鴣天
作者：胡銓（宋）

一憶西湖太瘦生。十年不到夢曾行。空濛山色煙霏晚，淡沲湖光霧縠輕。芳草遠，暮雲平。雨餘空翠入簾明。夢迴一餉難存濟，這錯都因自打成。
朝中措
作者：胡銓（宋）

崖州何有水連空。人在浪花中。月嶼一聲橫竹，雲帆萬里雄風。多情太守，三千珠履，二肆歌鍾。日下即歸黃霸，海南長想文翁。
採桑子
作者：胡銓（宋）

山浮海上青螺遠，決眥歸鴻。閒倚東風。疊疊層雲欲蕩胸。弄琴細寫清江引，一洗愁容。木杪黃封。賢聖都堪日日中。
臨江仙
作者：胡銓（宋）

我與梅花真莫逆，別來長恐因循。幾年不見嶺頭春。栩然蝴蝶夢，魂夢竟非真。浪蕊浮花空滿眼，愁眉不展長顰。此君還似不羈人。月邊風畔，千里淡相親。
如夢令
作者：胡銓（宋）

誰念新州人老。幾度斜陽芳草。眼雨欲晴時，梅雨故來相惱。休惱。休惱。今歲荔枝能好。
玉樓春
作者：胡銓（宋）

十年目斷鯨波闊。萬里相逢歌怨咽。髻鬟春霧翠微重，眉黛秋山煙雨抹。小槽旋滴真珠滑。斷送一生花十八。醉中扶上木腸兒，酒醒夢迴空對月。
清平樂
作者：胡銓（宋）

深深花院。雨虐風饕遍。只欠畫屏並羽扇。誰領略春風面。愁須詩酒相禁。少陵底事慵吟。不是為梅牽興，怕渠惱亂春心。
青玉案
作者：胡銓（宋）

宜霜開盡秋光老。感節物、愁多少。塵事難逢開口笑。滿林風雨，一江煙水，颯爽驚吹帽。玉堂金馬何須道。且鬥取、尊前玉山倒。燕寢香清官事了。紫萸黃菊，皂羅紅袂，花與人俱好。
好事近
作者：胡銓（宋）

富貴本無心，何事故鄉輕別。空使猿驚鶴怨，誤薜蘿風月。囊錐剛要出頭來，不道甚時節。欲駕巾車歸去，有豺狼當轍。
“僮至”念奴嬌
作者：俞處（宋）

殘蟬斷雁，政西風蕭索，夕陽流水。落木無邊幽眺處，雲擁登山屐齒。歲月如馳，古今同夢，惟有悲歡異。綠尊空對，故人相望千里。追念淮海當年，五雲行殿，咫尺天顏喜。清曉臚傳仙仗裡，衣染玉龍香細。今日天涯，黃花零亂，滿眼重陽淚。艱難多病，二陵無奈秋思。
小重山
作者：岳飛（宋）

昨夜寒蛩不住鳴。驚回千里夢，已三更。起來獨自繞階行。人悄悄，簾外月朧明。白首為功名。舊山松竹老，阻歸程。欲將心事付瑤琴。知音少，絃斷有誰聽。
滿江紅
作者：岳飛（宋）

怒髮衝冠，憑闌處、瀟瀟雨歇。抬望眼、仰天長嘯，壯懷激烈。三十功名塵與土，八千里路雲和月。莫等閒、白了少年頭，空悲切。靖康恥，猶未雪。臣子恨，何時滅。駕長車踏破，賀蘭山缺。壯志飢餐胡虜肉，笑談渴飲匈奴血。待從頭、收拾舊山河，朝天闕。
滿江紅
作者：岳飛（宋）

遙望中原，荒煙外、許多城郭。想當年、花遮柳護，鳳樓龍閣。萬歲山前珠翠繞，蓬壺殿裡笙歌作。到而今、鐵騎滿郊畿，風塵惡。兵安在，膏鋒鍔。民安在，填溝壑。嘆江山如故，千村寥落。何日請纓提銳旅，一鞭直渡清河洛。卻歸來、再續漢陽遊，騎黃鶴。
滿庭芳
作者：邵緝（宋）

落日旌旗，清霜劍戟，塞角聲喚嚴更。論兵慷慨，齒頰帶風生。坐擁貔貅十萬，銜枚勇、雲槊交橫。笑談頃，匈奴授首，千里靜欃槍。荊襄，人按堵，提壺勸酒，布穀催耕。芝夫蕘子，歌舞威名。好是輕裘緩帶，驅營陣、絕漠橫行。功誰紀，風神宛轉，麟閣畫丹青。
水調歌頭
作者：吳芾（宋）

九月二十六，公相紀生辰。橙黃橘綠時候，天氣暖於春。奎畫有堂輝煥，中著臺星一點，長伴壽星明。袞袞有家慶，未羨古徐卿。謝元樞，營綠野，避洪名。六年裁剸國事，曾費幾精神。歇了傅巖霖雨，閒了孤舟野渡，旒冕合知心。吾道苟尊尚，元不在蒲輪。
滴滴金
作者：孫道絢（宋）

月光飛入林前屋。風策策，度庭竹。夜半江城擊柝聲，動寒梢棲宿。等閒老去年華促。只有江梅伴幽獨。夢繞夷門舊家山，恨驚回難續。
醉蓬萊
作者：孫道絢（宋）

看鷗翻波濺，蘋末風輕，水軒消暑。雲疊奇峰，破桐陰亭午。列岫連環，溜泉鳴玉，對幅巾芒履。況有清時，風流故人，劇談揮麈。才冠一時，論高兩漢，書扇豪蹤，吐鳳辭語。晝錦歸來，慶長年老母。且盡綠尊，莫懷歸興，聽扇歌高舉。會見登庸，泥封詔下，促朝天去。
菩薩蠻
作者：孫道絢（宋）

欄干六曲天圍碧。松風亭下梅初白。臘盡見春回。寒梢花又開。曲瓊閒不卷。沈燎看星轉。凝佇小徘徊。雲間徵雁來。
少年遊
作者：孫道絢（宋）

雨晴雲斂，煙花澹盪，遙山凝碧。驅車問徵路，賞春風南陌。正雨後、梨花幽豔白。悔匆匆、過了寒食。歸家漸春暮，探酴醿訊息。
憶秦娥
作者：孫道絢（宋）

秋寂寞。秋風夜雨傷離索。傷離索。老懷無奈，淚珠零落。故人一去無期約。遲書忽寄西飛鶴。西飛鶴。故人何在，水村山郭。
醉思仙
作者：孫道絢（宋）

晚霞紅。看山迷暮靄，煙暗孤松。動翩翩風袂，輕若驚鴻。心似鑑，鬢如雲，弄清影，月明中。謾悲涼，歲冉冉，蕣華潛改衰容。前事銷凝久，十年光景匆匆。念雲軒一夢，回首春空。綵鳳遠，玉簫寒，夜悄悄，恨無窮。嘆黃塵久埋玉，斷腸揮淚東風。
如夢令
作者：孫道絢（宋）

翠柏紅蕉影亂。月上朱欄一半。風自碧空來，吹落歌珠一串。不見。不見。人被繡簾遮斷。
清平樂
作者：孫道絢（宋）

悠悠揚揚。做盡輕模樣。半夜蕭蕭窗外響。多在梅邊竹上。朱樓向曉簾開。六花片片飛來。無奈燻爐煙霧，騰騰扶上金釵。
臨江仙
作者：何蓑衣道人（宋）

在世為仙須有分，不須素食持齋。寸絲不著掛形骸。蓑衣為伴侶，箬笠作家懷。行滿三千上界，奉敕宣至金臺。傳言問汝有何哉。人生長富貴，陰騭種將來。
夜遊宮
作者：陸凝之（宋）

東風捏就腰兒細。系滴粉裙兒不起。從來只慣掌中看，怎忍在、燭花影裡。酒紅應是鉛華褪。暗蹙損、眉峰雙翠。夜深點緉繡鞋兒，靠那個、屏風立地。
念奴嬌
作者：陸凝之（宋）

遠山一帶，溯晴空、極目天涯浮白。楓落鴉翻談笑處，不覺雲濤橫席。酒病方蘇，睡魔猶殢，一掃無留跡。吳帆越棹，恍然飛上空碧。長記草賦梁園，凌雲筆勢，倒三江秋色。對此驚心空悵望，老作紅塵閒客。別浦煙平，小樓人散，回首千波寂。西風歸路，為君重噴霜笛。
採蓮延遍・採蓮令
作者：史浩（宋）

霞霄上，有壽鄉廣袤無際。東極滄海，縹緲虛無，蓬萊弱水。風生屋浪，鼓楫揚旍，不許凡人得至。甚幽邃。試右望金樞外。西母樓閣，玉闕瑤池。萬頃琉璃。雙成倩巧，方朔詼諧。來往徜徉，霓裳飄搖寶砌。更稀奇。
採蓮搖捱遍・採蓮令
作者：史浩（宋）

南鄰幄丹宮，赤伏顯符記。朱陵曜綺繡，箕翼炯、瑞光騰起。每歲秋分老人見，表皇家、襲慶迎祺。天子當膺，無疆萬歲。北窺玄冥，魁杓擁佳氣。長拱極、終古無移。論南北東西。相直何啻千萬裡。信難計。
採蓮入破・採蓮令
作者：史浩（宋）

璇穹層雲上覆，光景如梭逝。惟此過隙緩徵轡。垂象森列昭回。碧落卓然躔度，炳曜更騰輝。永永清光曄煒。綿四野、金璧為地。蕊珠館，瓊玖室，俱高峙。千種奇葩，松椿可比。暗香幽馥，歲歲長春，陽烏何曾西委。
採蓮袞遍・採蓮令
作者：史浩（宋）

遍此境，人樂康，挾難老術，悟長生理。盡阿僧祗劫，赤松王令安期。彭籛盛矣。尚為嬰稚。鶴算龜齡，絳老休誇甲子。鮐背聳、黃髮垂髻。更童顏，長鼓腹、同遊戲。真是華胥。行有歌，坐有樂，獻笑都是神仙，時見群翁啟齒。
燭影搖紅
作者：吳文英（宋）

碧澹山姿，暮寒愁沁歌眉淺。障泥南陌潤輕酥，燈火深深院。入夜笙歌漸暖。彩旗翻、宜男舞遍。恣遊不怕，素襪塵生，行裙紅濺。銀燭籠紗，翠屏不照殘梅怨。洗妝清靨溼春風，宜帶啼痕看。楚夢留情未散。素娥愁、天深信遠。曉窗移枕，酒困香殘，春陰簾卷。
燭影搖紅
作者：吳文英（宋）

天桂飛香，御花簇座千秋宴。笑從王母摘仙桃，瓊醴雙金盞。掌上龍珠照眼。映蘿圖、星暉海潤。浮槎遠到，水淺蓬萊，秋明河漢。寶月將弦，晚鉤斜掛西簾卷。未須十日便中秋，爭看清光滿。淨洗紅塵障面。賀朝霖、催班正殿。喜迴天上，紫府開筵，瑤池宣勸。
燭影搖紅
作者：吳文英（宋）

莓鎖虹梁，稽山祠下當時見。橫斜無分照溪光，珠網空凝遍。姑射青春對面。駕飛虯、羅浮路遠。千年春在，新月苔池，黃昏山館。花滿河陽，為君羞褪晨妝茜。雲根直下是銀河，客老秋槎變。雨外紅鉛洗斷。又晴匣、驚飛暮管。倚闌祗怕，弄水鱗生，乘東風便。
燭影搖紅
作者：吳文英（宋）

秋入燈花，夜深簷影琵琶語。越娥青鏡洗紅埃，山斗秦眉嫵。相問金茸翠畝。認城陰、春耕舊處。晚春相應，新稻炊香，疏煙林莽。清磬風前，海沈宿嫋芙蓉炷。阿香秋夢起嬌啼，玉女傳幽素。人駕梅槎未渡。試梧桐、聊分宴俎。採菱別調，留取蓬萊，霎時雲住。
醜奴兒慢・採桑子慢
作者：吳文英（宋）

東風未起，花上纖塵無影。峭雲溼，凝酥深，乍洗梅清。釣卷愁絲，冷浮虹氣海空明。若耶門閉，扁舟去懶，客思鷗輕。幾度問春，倡紅冶翠，空媚陰晴。看真色、千巖一素，天澹無情。醒眼重開，玉鉤簾外曉峰青。相扶輕醉，越王臺上，更最高層。
醜奴兒慢・採桑子慢
作者：吳文英（宋）

空濛乍斂，波影簾花晴亂。正西子、梳妝樓上，鏡舞青鸞。潤逼風襟，滿湖山色入闌干。天虛鳴籟，雲多易雨，長帶秋寒。遙望翠凹，隔江時見，越女低鬟。算堪羨、煙沙白鷺，暮往朝遠。歌管重城，醉花春夢半香殘。乘杯對影，雲海人閒。
木蘭花慢
作者：吳文英（宋）

紫騮嘶凍草，曉雲鎖、岫眉顰。正蕙雪初銷，松腰玉瘦，憔悴真真。輕藜漸穿險磴，步荒苔、猶認瘞花痕。千古興亡舊恨，半丘殘日孤雲。開尊。重吊吳魂。嵐翠冷、洗微醺。問幾曾夜宿，月明起看，劍水星紋。登臨總成去客，更軟紅、先有探芳人。回首滄波故苑，落梅煙雨黃昏。
木蘭花慢
作者：吳文英（宋）

步層丘翠莽，□□處、更春寒。漸晚色催陰，風花弄雨，愁起闌干。驚翰。帶雲去杳，任紅塵、一片落人間。青冢麒麟有恨，臥聽簫鼓遊山。年年。葉外花前。腰豔楚、鬢成潘。嘆寶奩瘞久，青萍共化，裂石空磐。塵緣。酒沾粉汙，問何人、從此濯清泉。一笑掀髯付與，寒松瘦倚蒼巒。
木蘭花慢
作者：吳文英（宋）

送秋雲萬里，算舒捲、總何心。嘆路轉羊腸，人營燕壘，霜滿蓬簪。愁侵。庾塵滿袖，便封侯、那羨漢淮陰。一醉蓴絲膾玉，忍教菊老松深。離音。又聽西風，金井樹、動秋吟。向暮江目斷，鴻飛渺渺，天色沈沈。沾襟。四弦夜語，問楊瓊、往事到寒砧。爭似湖山歲晚，靜梅香底同斟。
木蘭花慢
作者：吳文英（宋）

酹清杯問水，慣曾見、幾逢迎。自越棹輕飛，秋蓴歸後，杞菊荒荊。孤鳴。舞鷗慣下，又漁歌、忽斷晚煙生。雪浪閒銷釣石，冷楓頻落江汀。長亭。春恨何窮，目易盡、酒微醒。悵斷魂西子，凌波去杳，環佩無聲。陰晴。最無定處，被浮雲、多翳鏡華明。向曉東風霽色，綠楊樓外山青。
木蘭花慢
作者：吳文英（宋）

潤寒梅細雨，卷燈火、暗塵香。正萬里胥濤，流花漲膩，春共東江。雲檣。未傳燕語，過罘罳、垂柳舞鵝黃。留取行人繫馬，軟紅深處聞鶯。悠揚。霽月清風，凝望久、鄮山蒼。又紫簫一曲，還吹別調，楚際吳旁。仙方。袖中秘寶，遣蓬萊、弱水變飛霜。寒食春城秀句，趁花飛入宮牆。
木蘭花慢
作者：吳文英（宋）

指罘罳曉月，動涼信、又催歸。正玉漲松波，花穿畫舫，無限紅衣。青絲。傍橋淺系，問笛中、誰奏鶴南飛。西子冰銷冷處，素娥寶鏡圓時。清奇。好借秋光，臨水色、寫瑤卮。向醉中織就，天孫雲錦，一杼新詩。依稀。數聲禁漏，又東華、塵染帽簷緇。爭似西風小隊，便乘鱸膾秋肥。
木蘭花慢
作者：吳文英（宋）

幾臨流送遠，漸荒落、舊郵亭。念西子初來，當時望眼，啼雨難晴。娉婷。素亭共載，到越吟、翻調倚吳聲。得意東風去棹，怎憐會重離輕。雲零。夢繞浮觴，流水畔、敘幽情。恨賦筆分攜，江山委秀，桃李荒荊。經行。問春在否，過汀洲、暗憶百花名。鶯縷爭堪細折，御黃堤上重盟。
喜遷鶯
作者：吳文英（宋）

凡塵流水。正春在、絳闕瑤階十二。暖日明霞，天香盤錦，低映曉光梳洗。故苑浣花沈恨，化作妖紅斜紫。困無力，倚闌干，還倩東風扶起。公子。留意處，羅蓋牙籤，一一花名字。小扇翻歌，密圍留客，雲葉翠溫羅綺。豔波紫金盃重，人倚妝臺微醉。夜和露，翦殘枝，點點花心清淚。
喜遷鶯
作者：吳文英（宋）

煙空白鷺。乍飛下、似呼行人相語。細縠春波，微痕秋月，曾認片帆來去。萬頃素雲遮斷，十二紅簾鉤處。黯愁遠，向虹腰，時送斜陽凝佇。輕許。孤夢到，海上璣宮，玉冷深窗戶。遙指人間，隔江煙火，漠漠水葓搖暮。看葺斷磯殘釣，替卻珠歌雪舞。吟未了，去匆匆，清曉一闌煙雨。
喜遷鶯
作者：吳文英（宋）

江亭年暮。趁飛雁、又聽，數聲柔櫓。藍尾杯單，膠牙餳澹，重省舊時羈旅。雪舞野梅籬落，寒擁漁家門戶。晚風峭，作初番花訊，春還知否。何處。圍豔冶、紅燭畫堂，博簺良宵午。誰念行人，愁先芳草，輕送年華如羽。自剔短檠不睡，空索彩桃新句。便歸好，料鵝黃，已染西池千縷。
喜遷鶯
作者：吳文英（宋）

冬分人別。渡倦客晚潮，傷頭俱雪。雁影秋空，蝶情春蕩，幾處路窮車絕。把酒共溫寒夜，倚繡添慵時節。又底事，對愁雲江國，離心還折。吳越。重會面，點檢舊吟，同看燈花結。兒女相思，年華輕送，鄰戶斷聲噎。待移杖藜雪後，猶怯蓬萊寒闊。最起晚，任鴉林催曉，梅窗沈月。
探芳信
作者：吳文英（宋）

夜寒重。見羽葆將迎，飛瓊入夢。整素妝歸處，中宵按瑤鳳。舞春歌夜棠梨岸，月冷和雲凍。畫船中、太白仙人，錦袍初擁。應過語溪否，試笑挹中郎，還叩清弄。粉黛湖山，欠攜酒、共飛鞚。洗杯時換銅觚水，待作梅花供。問何時、帶雨鋤煙自種。
探芳信
作者：吳文英（宋）

暖風定。正賣花吟春，去年曾聽。旋自洗幽蘭，銀瓶釣金井。鬥窗香暖慳留客，街鼓還催暝。調雛鶯、試遣深杯，喚將愁醒。燈市又重整。待醉勒遊韁，緩穿斜徑。暗憶芳盟，綃帕淚猶凝。吳宮十里吹笙路，桃李都羞靚。繡簾人、怕惹飛梅翳鏡。
探芳信
作者：吳文英（宋）

為春瘦。更瘦如梅花，花應知否。任枕函雲墜，離懷半中酒。雨聲樓閣春寒裡，寂寞收燈後。甚年年、鬥草心期，探花時候。嬌懶強拈繡。暗背裡相思，閒供晴晝。玉合羅囊，蘭膏漬紅豆。舞衣疊損金泥鳳，妒折闌干柳。幾多愁、兩點天涯遠岫。
探芳信
作者：吳文英（宋）

轉芳徑。見霧卷晴漪，魚弄遊影。旋解纓濯翠，臨流撫菱鏡。半林竹色香處，意足多新詠。試衣單、雁欲來時，舊寒才定。門巷對深靜。但酒敵春濃，棋消日永。舊曲猗蘭，待留向、月中聽。藻池不通宮溝水，任泛流紅冷。小闌干、笑拍東風醉醒。
探芳信
作者：吳文英（宋）

探春到。見彩花釵頭，玉燕來早。正紫龍眠重，明月弄清曉。夜塵不浸銀河水，金盎供新澡。鎮帷犀、護緊東風，秀藏芝草。星斗粲懷抱。問霧暖藍田，玉長多少。禁苑傳香，柳邊語、聽鶯報。片雲飛趁春潮去，紅軟長安道。試回頭、一點蓬萊翠小。
聲聲慢
作者：吳文英（宋）

藍雲籠曉，玉樹懸秋，交加金釧霞枝。人起昭陽，禁寒粉慄生肌。濃香最無著處，漸冷香、風露成霏。繡茵展，怕空階驚墜，化作螢飛。三十六宮愁重，問誰持金鍤，和月都移。掣鎖西廂，清尊素手重攜。秋來鬢華多少，任烏紗、醉壓花低。正搖落，嘆淹留、客又未歸。
聲聲慢
作者：吳文英（宋）

雲深山塢，煙冷江皋，人生未易相逢。一笑燈前，釵行兩兩春容。清芳夜爭真態，引生香、撩亂東風。探花手，與安排金屋，懊惱司空。憔悴敧翹委佩，恨玉奴銷瘦，飛趁輕鴻。試問知心，尊前誰最情濃。連呼紫雲伴醉，小丁香、才吐微紅。還解語，待攜歸、行雨夢中。
聲聲慢
作者：吳文英（宋）

檀欒金碧，婀娜蓬萊，遊雲不蘸芳洲。露柳霜蓮，十分點綴成秋。新彎畫眉未穩，似含羞、低護牆頭。愁送遠，駐西臺車馬，共惜臨流。知道池亭多宴，掩庭花、長是驚落秦謳。膩粉闌干，猶聞憑袖香留。輸他翠漣拍甃，瞰新妝、時浸明眸。簾半卷，帶黃花、人在小樓。
聲聲慢
作者：吳文英（宋）

春星當戶，眉月分心，羅屏繡幕圍香。歌緩□□，輕塵暗簌文梁。秋桐泛商絲雨，恨未回、飄雪垂楊。連寶鏡，更一家姊妹，曾入昭陽。鶯燕堂深誰到，為殷勤、須放醉客疏狂。量減離懷，孤負蘸甲清觴。曲中倚嬌佯誤，算只圖、一顧周郎。花鎮好，駐年華、長在瑣窗。
聲聲慢
作者：吳文英（宋）

寒筲驚墜，香豆初收，銀妝一夜霜深。亂瀉明珠，金盤來薦清斟。綠窗細剝檀皺，料水晶、微損春簪。風韻處，惹手香酥潤，櫻口脂侵。重省追涼前事，正風吟莎井，月碎苔陰。顆顆相思，無情漫攪秋心。銀臺翦花杯散，夢阿嬌、金屋沈沈。甚時見，露十香、釵燕墜金。
聲聲慢
作者：吳文英（宋）

清漪銜苑，御水分流，阿階西北青紅。朱栱浮雲，碧窗宿霧濛濛。璇題淨橫秋影，笑南飛、不過新鴻。延桂影，見素娥梳洗，微步瓊空。城外湖山十里，想無時長敞，罨畫簾櫳。暗柳回堤，何須繫馬金狨。鶯花翰林千首，彩毫飛、海雨天風。鳳池上，又相思、春夜夢中。
聲聲慢
作者：吳文英（宋）

六銖衣細，一葉舟輕，黃蘆堪笑浮槎。何處汀洲，雲瀾錦浪無涯。秋姿澹凝水色，豔真香、不染春華。笑歸去，傍金波開戶，翠屋為家。回施紅妝青鏡，與一川平綠，五月晴霞。赬玉杯中，西風不到窗紗。端的舊蓮深薏，料採菱、新曲羞誇。秋瀲灩，對年年、人勝似花。
聲聲慢
作者：吳文英（宋）

鶯圍橙徑，鱸躍蓴波，重來雨過中秋。酒市漁鄉，西風勝似春柔。宿舂去年村墅，看黃雲、還委西疇。鳳池去，信吳人有分，借與遲留。應是香山續夢，又凝香追詠，重到蘇州。青鬢江山，足成千歲風流。圍腰御仙花底，襯月中、金粟香浮。夜宴久，攬秋雲、平倚畫樓。
聲聲慢
作者：吳文英（宋）

旋移輕鷁，淺傍垂虹，還因送客遲留。淚雨橫波，遙山眉上新愁。行人倚闌心事，問誰知、只有沙鷗。念聚散，幾楓丹霜渚，蓴綠春洲。漸近香菰炊黍，想紅絲織字，未遠青樓。寂寞漁鄉，爭如連醉溫柔。西窗夜深翦燭，夢頻生、不放雲收。共悵望，認孤煙、起處是州。
高陽臺
作者：吳文英（宋）

修竹凝妝，垂楊駐馬，憑闌淺畫成圖。山色誰題，樓前有雁斜書。東風緊送斜陽下，弄舊寒、晚酒醒餘。自銷凝，能幾花前，頓老相如。傷春不在高樓上，在燈前敧枕，雨外燻爐。怕艤遊船，臨流可奈清臞。飛紅若到西湖底，攪翠瀾、總是愁魚。莫重來，吹盡香綿，淚滿平蕪。
高陽臺
作者：吳文英（宋）

宮粉雕痕，仙雲墮影，無人野水荒灣。古石埋香，金沙鎖骨連環。南樓不恨吹橫笛，恨曉風、千里關山。半飄零，庭上黃昏，月冷闌干。壽陽空理愁鸞。問誰調玉髓，暗補香瘢。細雨歸鴻，孤山無限春寒。離魂難倩招清些，夢縞衣、解佩溪邊。最愁人，啼鳥晴明，葉底青圓。
高陽臺
作者：吳文英（宋）

淝水秋寒，淮堤柳色，別來幾換年光。紫馬行遲，才生夢草池塘。便乘丹鳳天邊去，禁漏催、春殿稱觴。過鬆江，雪弄飛花，冰解鳴璫。芳洲酒社詞場。賦高臺陳跡，曾醉吳王。重上逋山，詩清月瘦昏黃。春風侍女篝畔，早鵲袍、已暖天香。到東園，應費新題，千樹苔蒼。
高陽臺
作者：吳文英（宋）

風嫋垂楊，雪銷蕙草，何如清潤潘郎。風月襟懷，揮豪倚馬成章。仙都觀裡桃千樹，映麴塵、十里荷塘。未歸來，應戀花洲，醉玉吟香。東風晴晝濃如酒，正十分皓月，一半春光。燕子重來，明朝傳夢西窗。朝寒幾暖金爐燼，料洞天、日月偏長。杏園詩，應待先題，嘶馬平康。
高陽臺
作者：吳文英（宋）

帆落回潮，人歸故國，山椒感慨重遊。弓折霜寒，機心已墮沙鷗。燈前寶劍清風斷，正五湖、雨笠扁舟。最無情，巖上閒花，腥染春愁。當時白石蒼松路，解勒回玉輦，霧掩山羞。木客歌闌，青春一夢荒丘。年年古苑西風到，雁怨啼、綠水葓秋。莫登臨，幾樹殘煙，西北高樓。
倦尋芳
作者：吳文英（宋）

墜瓶恨井，分鏡迷樓，空閒孤燕。寄別崔徽，清瘦畫圖春面。不約舟移楊柳系，有緣人映桃花見。敘分攜，悔香瘢漫爇，綠鬟輕翦。聽細語、琵琶幽怨。客鬢蒼華，衫袖溼遍。漸老芙蓉，猶自帶霜宜看。一縷情深朱戶掩，兩痕愁起青山遠。被西風，又驚吹、夢雲分散。
倦尋芳
作者：吳文英（宋）

海霞倒影，空霧飛香，天市催晚。暮靨宮梅，相對畫樓簾卷。羅襪輕塵花笑語，寶釵爭豔春心眼。亂簫聲，正風柔柳弱，舞肩交燕。念窈窕、東鄰深巷，燈外歌沈，月上花淺。夢雨離雲，點點漏壺清怨。珠絡香銷空念往，紗窗人老羞相見。漸銅壺，閉春陰、曉寒人倦。
倦尋芳
作者：吳文英（宋）

暮帆掛雨，冰岸飛梅，春思零亂。送客將歸，偏是故宮離苑。醉酒曾同涼月舞，尋芳還隔江塵面。去難留，悵芙蓉路窄，綠楊天遠。便繫馬、鶯邊清曉，菸草晴花，沙潤香軟。爛錦年華，誰念故人遊倦。寒食相思堤上路，行雲應在孤山畔。寄新吟，莫空回、五湖春雁。
三姝媚
作者：吳文英（宋）

吹笙池上道。為王孫重來，旋生芳草。水石清寒，過半春猶自，燕沈鶯悄。樨柳闌干，晴盪漾、禁菸殘照。往事依然，爭忍重聽，怨紅悽調。曲榭方亭初掃。印蘚跡雙鴛，記穿林窈。頓隔年華，似夢迴花上，露晞平曉。恨遂孤鴻，客又去、清明還到。便鞚牆頭歸騎，青梅已老。
三姝媚
作者：吳文英（宋）

湖山經醉慣。潰春衫、啼痕酒痕無限。又客長安，嘆斷襟零袂，涴塵誰浣。紫曲門荒，沿敗井、風搖青蔓。對語東鄰，猶是曾巢，謝堂雙燕。春夢人間須斷。但怪得、當年夢緣能短。繡屋秦箏，傍海棠偏愛，夜深開宴。舞歇歌沈，花未減、紅顏先變。佇久河橋欲去，斜陽淚滿。
三姝媚
作者：吳文英（宋）

酣春青鏡裡。照晴波明眸，暮雲愁髻。半綠垂絲，正楚腰纖瘦，舞衣初試。燕客飄零，煙樹冷、青驄曾系。畫館朱樓，還把清尊，慰春憔悴。離苑幽芳深閉。恨淺薄東風，褪花銷膩。彩箑翻歌，最賦情、偏在笑紅顰翠。暗拍闌干，看散盡、斜陽船市。付與金衣清曉，花深未起。
晝錦堂
作者：吳文英（宋）

舞影燈前，簫聲酒外，獨鶴華表重歸。舊雨殘雲仍在，門巷都非。愁結春情迷醉眼，老憐秋鬢倚蛾眉。難忘處，猶恨繡籠，無端誤放鶯飛。當時。徵路遠，歡事差，十年輕負心期。楚夢秦樓相遇，共嘆相違。淚香沾溼孤山雨，瘦腰折損六橋絲。何時向，窗下翦殘紅燭，夜杪參移。
漢宮春
作者：吳文英（宋）

花姥來時，帶天香國豔，羞掩名姝。日長半嬌半困，宿酒微蘇。沈香檻北，比人間、風異煙殊。春恨重，盤雲墜髻，碧花翻吐瓊盂。洛苑舊移仙譜，向吳娃深館，曾奉君娛。猩唇露紅未洗，客鬢霜鋪。蘭詞沁壁，過西園、過載雙壺。休漫道，花扶人醉，醉花卻要人扶。
漢宮春
作者：吳文英（宋）

名壓年芳，倚竹根新影，獨照清漪。千年禹梁蘚碧，重發南枝。冰凝素質，遣凡桃、羞濯塵姿。寒正峭，東風似海，香浮夜雪春霏。練鵲錦袍仙使，有青娥傳夢，月轉參移。逋山傍鶯繫馬，玉翦新辭。宮妝鏡裹，笑人間、花信都遲。春未了，紅鹽薦鼎，江南煙雨黃時。
漢宮春
作者：吳文英（宋）

懷得銀符，卷朝衣歸袖，猶惹天香。星移太微幾度，飛出西江。吳城駐馬，趁鱸肥、臘蟻初嘗。紅霧底，金門候曉，爭如小隊春行。何用倚樓看鏡，算橘中深趣，日月偏長。江山待吟秀句，梅靨催妝。東風水暖，弄煙嬌、語燕飛牆。來歲醉，鵲樓勝處，轟圍舞袖歌裳。
秋霽
作者：吳文英（宋）

一水盈盈，漢影隔游塵，淨洗寒綠。秋沐平煙，日回西照，乍驚飲虹天北。彩闌翠馥。錦雲直下花成屋。試縱目。空際、醉乘風露跨黃鵠。追想縹緲，釣雪松江，恍然煙蓑，秋夢重續。問何如、臨池膾玉，扁舟空艤洞庭宿。也勝飲湘然楚竹。夜久人悄，玉妃喚月歸來，桂笙聲裹，水宮六六。
花心動
作者：吳文英（宋）

入眼青紅，小玲瓏、飛簷度雲微溼。繡檻展春，金屋寬花，誰管採菱波狹。翠深知是深多少，不都放、夕陽紅入。待裝綴，新漪漲翠，小圜荷葉。此去春風滿篋。應時鎖蛛絲，淺虛塵榻。夜雨試燈，晴雪吹梅，趁取玳簪重盍。捲簾不解招新燕，春須笑、酒慳歌澀。半窗掩，日長困生翠睫。
花心動
作者：吳文英（宋）

十里東風，嫋垂楊、長似舞時腰瘦。翠館朱樓，紫陌青門，處處燕鶯晴晝。乍看搖曳金絲細，春淺映、鵝黃如酒。嫩陰裹，煙滋露染，翠嬌紅溜。此際雕鞍去久。空追念郵亭，短枝盈首。海角天涯，寒食清明，淚點絮花沾袖。去年折贈行人遠，今年恨、依然纖手。斷腸也，羞眉畫應未就。
龍山會
作者：吳文英（宋）

石徑幽雲冷，步障深深，豔錦青紅亞。小橋和夢過，仙佩杳、煙水茫茫城下。何處不秋陰，問誰借、東風豔冶。最嬌嬈，愁侵醉頰，淚銷紅灑。搖落翠莽平沙，競挽斜陽，駐短亭車馬。曉妝羞未墮。沈恨起、金谷魂飛深夜。驚雁落清歌，酹花倩、觥船快瀉。去未舍。待月向井梧梢上掛。
八聲甘州
作者：吳文英（宋）

渺空煙四遠，是何年、青天墜長星。幻蒼崖雲樹，名娃金屋，殘霸宮城。箭徑酸風射眼，膩水染花腥。時靸雙鴛響，廊葉秋聲。宮裡吳王沈醉，倩五湖倦客，獨釣醒醒。問蒼波無語，華髮奈山青。水涵空、闌干高處，送亂鴉、斜日落漁汀。連呼酒，上琴臺去，秋與雲平。
八聲甘州
作者：吳文英（宋）

步晴霞倒影，洗閒愁、深杯灩風漪。望越來清淺，吳歈杳靄，江雁初飛。輦路凌空九險，粉冷濯妝池。歌舞煙霄頂，樂景沈暉。別是青紅闌檻，對女牆山色，碧澹宮眉。問當時遊鹿，應笑古臺非。有誰招、扁舟漁隱，但寄情、西子卻題詩。閒風月，暗銷磨盡，浪打鷗磯。
八聲甘州
作者：吳文英（宋）

記行雲夢影，步凌波、仙衣翦芙蓉。念杯前燭下，十香搵袖，玉暖屏風。分種寒花舊盎，蘚土蝕吳蛩。人遠雲槎渺，煙海沈蓬。重訪樊姬鄰里，怕等閒易別，那忍相逢。試潛行幽曲，心蕩□匆匆。井梧凋、銅鋪低亞，映小眉、瞥見立驚鴻。空惆悵，醉秋香畔，往事朦朧。
新雁過妝樓
作者：吳文英（宋）

夢醒芙蓉。風簷近、揮疑佩玉丁東。翠微流水，都是惜別行蹤。宋玉秋花相比瘦，賦情更苦似秋濃。小黃昏，紺雲暮合，不見徵鴻。宜城當時放客，認燕泥舊跡，返照樓空。夜闌心事，燈外敗壁哀蛩。江寒夜楓怨落，怕流作題情腸斷紅。行雲遠，料澹蛾人在，秋香月中。
新雁過妝樓
作者：吳文英（宋）

閬苑高寒。金樞動、冰宮桂樹年年。翦秋一半，難破萬戶連環。織錦相思樓影下，細釵暗約小簾間。共無眠。素娥慣得，西墜闌干。誰知壺中自樂，正醉圍夜玉，淺鬥嬋娟。雁風自勁，雲氣不上涼天。紅牙潤沾素手，聽一曲清歌雙霧鬟。徐郎老，恨斷腸聲在，離鏡孤鸞。
淒涼犯
作者：吳文英（宋）

空江浪闊。清塵凝、層層刻碎冰葉。水邊照影，華裾曳翠，露搔淚溼。湘煙暮合。□塵襪、凌波半涉。怕臨風、□欺瘦骨，護冷素衣疊。樊姊玉奴恨，小細疏唇，洗妝輕怯。汜人最苦，粉痕深、幾重愁靨。花隘香濃，猛燻透、霜綃細摺。倚瑤臺，十二金錢暈半掐。
尾犯
作者：吳文英（宋）

翠被落紅妝，流水膩香，猶共吳越。十載江楓，冷霜波成纈。燈院靜、涼花乍翦，桂園深、幽香旋折。醉雲吹散，晚樹細蟬，時替離歌咽。長亭曾送客，為偷賦、錦雁留別。淚接孤城，渺平蕪煙闊。半菱鏡、青門重售，採香堤、秋蘭共結。故人憔悴，遠夢越來溪畔月。
尾犯
作者：吳文英（宋）

紺海掣微雲，金井暮涼，梧韻風急。何處樓高，想清光先得。江汜冷、冰綃乍洗，素娥忺，菱花再拭。影留人去，忍向夜深，簾戶照陳跡。竹房苔徑小，對日暮、數盡煙碧。露蓼香涇，記年時相識。二十五、聲聲秋點，夢不認、屏山路窄。醉魂幽揚，滿地桂陰無人惜。
東風第一枝
作者：吳文英（宋）

傾國傾城，非花非霧，春風十里獨步。勝如西子妖嬈，更比太真澹濘。鉛華不御。漫道有、巫山洛浦。似恁地、標格無雙，鎮鎖畫樓深處。曾被風、容易送去。曾被月、等閒留住。似花翻使花羞，似柳任從柳妒。不教歌舞。恐化作、彩雲輕舉。信下蔡、陽城俱迷，看取宋玉詞賦。
夜合花
作者：吳文英（宋）

柳暝河橋，鶯晴臺苑，短策頻惹春香。當時夜泊，溫柔便入深鄉。詞韻窄，酒杯長。翦蠟花、壺箭催忙。共追遊處，凌波翠陌，連棹橫塘。十年一夢淒涼。似西湖燕去，吳館巢荒。重來萬感，依前喚酒銀罌。溪雨急，岸花狂。趁殘鴉、飛過蒼茫。故人樓上，憑誰指與，芳草斜陽。
探春慢
作者：吳文英（宋）

徑苔深，念斷無故人，輕敲幽戶。細草春回，目送流光一羽。重雲冷，哀雁斷，翠微空，愁蝶舞。蕩鳴澌，遊蓬小，夢枕殘雲驚寤。還識西湖醉路。向柳下並鞍，銀袍吹絮。事影難追，那負燈床聞雨。冰溪憑誰照影，有明月、乘興去。暗相思，梅孤瘦、共江亭暮。
柳梢青
作者：吳文英（宋）

斷夢遊輪。孤山路杳，越樹陰新。流水凝酥，征衫沾淚，都是離痕。玉屏風冷愁人。醉爛漫、梅花翠雲。傍夜船回，惜春門掩，一鏡香塵。
生查子
作者：吳文英（宋）

暮雲千萬重，寒夢家鄉遠。愁見越溪娘，鏡裡梅花面。醉情啼枕冰，往事分釵燕。三月灞陵橋，心翦東風亂。
一翦梅
作者：吳文英（宋）

遠目傷心樓上山。愁里長眉，別後峨鬟。暮雲低壓小闌干。教問孤鴻，因甚先還。瘦倚溪橋梅夜寒。雪欲消時，淚不禁彈。翦成釵勝待歸看。春在西窗，燈火更闌。
點絳唇
作者：吳文英（宋）

春未來時，酒攜不到千巖路。瘦還如許。晚色天寒處。無限新愁，難對風前語。行人去。暗消春素。橫笛空山暮。
西江月
作者：吳文英（宋）

枝嫋一痕雪在，葉藏幾豆春濃。玉奴最晚嫁東風。來結梨花幽夢。香力添燻羅被，瘦肌猶怯冰綃。綠陰青子老溪橋。羞見東鄰嬌小。
桃源憶故人
作者：吳文英（宋）

越山青斷西陵浦。一片密陰疏雨。潮帶舊愁生暮。曾折垂楊處。桃根桃葉當時渡。嗚咽風前柔櫓。燕子不留春住。空寄離檣語。